ፓርኩ ለአርሶ አደር ቤተሰብ ሴቶች የስራ ዕድል ፈጠረ
አዲስ አበባ:- የቦሌ ለሚ ኢንዱስትሪ ፓርክ የልማት ተነሺ ሆነው የተደራጁ 35 የአርሶ አደር ቤተሰብ ሴቶች በፓርኩ ቅጥር ግቢ ውስጥ በፅዳት አገልግሎት የስራ ዕድል የተፈጠረላቸው መሆኑ ተገለፀ። በቦሌ ለሚ ኢንዱስትሪ ፓርክ የአሰራርና ፋይናንስ አገልግሎት ኃላፊ አቶ ሲሳይ አስፋው በተለይም ለአዲስ ዘመን እንደገለፁት፤ ከኢንዱስትሪ ፓርኩ የልማት ተነሺ ሆነው በአካባቢው የሚገኙ የአርሶ አደር ቤተሰብ ሴቶች ፓርኩ የስራ ዕድል እንዲፈጥርላቸው ተደራጅተው ጠይቀዋል፡፡ ተደራጅተው የመጡት ሴቶች በቀለም ትምህርት ብዙ ያልዘለቁ በመሆናቸው ምክንያት በፓርኩ ቅጥር ግቢ ውስጥ የፅዳት አገልግሎት እንዲሰሩ ተደርጓል፡፡ ፓርኩ ተደራጅተው ለመጡት 35 የተነሺ ቤተሰብ ሴቶች በወር መቶ አስር ሺህ ብር ለመክፈል የተስማሙ መሆኑን ተናግረዋል። በተጨማሪም ሴቶቹ ወደ ስራው ሲገቡ መነሻ ገንዘብም ሆነ ቁሳቁስ ያልነበራቸው በመሆኑ ፓርኩ ለፅዳት አገልግሎት የሚውሉ መጥረጊያ፣ መወልወያና መሰል ግብዓቶችን ያሟላላቸው መሆኑን ገልፀዋል፡፡ በአሁን ወቅት ሴቶቹ ኢኮኖሚያዊ ተጠቃሚ መሆን የቻሉና በየወሩም ተቀማጭ ሂሳብ እንዳላቸው አብራርተዋል። የተነሺ አርሶ አደር ልጅ የሆነችው ሺብሬ አለሙ፤ እሷን ጨምሮ ሌሎች 34 የልማት ተነሺ ሴቶች በማሰባሰብ ወደ ፓርኩ በመምጣት የስራ ዕድል እንዲፈጠርላቸው ማድረጓን ተናግራለች። የማህበሩ ሰብሳቢና ስራአስኪያጅ የሆነችው ሽብሬ፤ ስራውን ከጀመሩ ሁለት ወራትን እንዳስቆጠሩ በማስታወስ፤ ፓርኩ የተለያየ ድጋፍ እንደሚያደርግላቸው ተናግራለች።ፓርኩ በወር መቶ አስር ሺህ ብር ሊከፍላቸው የተስማማ መሆኑን የገለፀችው ሽብሬ፤ እያንዳንዳቸው በወር አንድ ሺህ አስራ አራት ብር የወር ገቢ የሚያገኙ እንደሆነና በማህበሩ ስም በተከፈተ አካውንት ደግሞ ከወጪ ቀሪ በወር 20 ሺህ ብር ድረስ ተቀማጭ እያደረጉ መሆኑን ገልፃለች። በቀጣይ ቆሻሻ ማንሺያ መኪና ለመግዛትና ስራውን በስፋት መስራት የሚችሉበትን ምቹ ሁኔታ ለመፍጠር ያቀዱ መሆኑን ተናግራለች። የቦሌ ለሚ ኢንዱስትሪ ፓርክ በሁለት ምዕራፎች የተከፈለና አንደኛው ምዕራፍ ከ18 ሺህ 700 በላይ ለሚደርሱ ዜጎች የስራ ዕድል ከፍቶ ማምረት የጀመረ ሲሆን፤ ከ18 ሺህ 700 ሰራተኞች መካከል 95 በመቶ የሚሆኑት ወጣት ሴቶች ናቸው።አዲስ ዘመን የካቲት 30/2012ፍሬህይወት አወቀ